Det Europæiske Råds fælles strategi

af 19. juni 2000

for Middelhavsområdet

(2000/458/FUSP)

DET EUROPÆISKE RÅD HAR -

under henvisning til traktaten om Den Europæiske Union, særlig artikel 13, stk. 2 -

VEDTAGET FØLGENDE FÆLLES STRATEGI:

DEL I

EU'S VISIONER FOR MIDDELHAVSOMRÅDET

1. Middelhavsområdet er strategisk vigtigt for EU. Et velstående, demokratisk, stabilt og sikkert område, der har et åbent forhold til Europa, er i EU's og hele Europas interesse.

2. Middelhavsområdet står fortsat over for politiske, økonomiske, retlige, økologiske og sociale opgaver. Løsningen af disse komplekse og forskelligartede opgaver forudsætter et samarbejde mellem EU og Middelhavspartnerne, der er præget af fælles visioner, forståelse og gensidig respekt.

3. EU's Middelhavspolitik er styret af partnerskabsprincippet, et partnerskab, der bør støttes aktivt af begge sider. EU vil sammen med sine Middelhavspartnere arbejde på at: udvikle godt naboskab; øge velstanden; udrydde fattigdom; fremme og beskytte alle menneskerettigheder og grundlæggende frihedsrettigheder, demokratiet, god regeringsførelse og retsstatsprincippet; fremme kulturel og religiøs tolerance samt udbygge samarbejdet med det civile samfund, herunder ngo'erne. Det vil den gøre ved at støtte Middelhavspartnernes bestræbelser for at realisere de mål, der er opstillet i Euro-Middelhavs-partnerskabet, ved at udnytte sine bilaterale forbindelser i forfølgelsen af disse mål og ved at bidrage til at sikre fredelige forhold i Mellemøsten.

4. Denne fælles strategi bygger på det Euro-Middelhavs-partnerskab, der blev oprettet ved Barcelona-erklæringen og de aftaler, der efterfølgende er indgået inden for dennes rammer, Berlin-erklæringen og Den Europæiske Unions mangeårige politik over for Middelhavsområdet med dennes bilaterale og regionale elementer.

5. EU er overbevist om, at en vellykket gennemførelse af alle elementer i fredsprocessen i Mellemøsten og løsningen af andre konflikter i området er vigtige forudsætninger for fred og stabilitet i Middelhavsområdet. På grund af sine interesser i området og sine langvarige og tætte forbindelser med landene i området vil Unionen bestræbe sig på at yde sit fulde bidrag til genoprettelsen af stabilitet og udvikling i Mellemøsten. Det samarbejde, der allerede er indledt med Barcelona-processen, spiller en afgørende rolle som grundlag for udviklingen efter fredsslutningen. Derfor støtter Unionen parternes bestræbelser på at gennemføre fredsaftalerne. I denne henseende burde vedtagelsen af Euro-Middelhavs-pagten for fred og stabilitet, som allerede var sat som mål får vedtagelsen af denne strategi, komme til at spille en afgørende rolle for udviklingen i Middelhavsområdet efter fredsprocessens afslutning.

6. Det Europæiske Råd vedtager denne fælles strategi på grund af Middelhavsområdets afgørende betydning for EU og med henblik på en yderligere styrkelse af Unionens Middelhavsdimension. Strategien omfatter alle EU's forbindelser med alle dens partnere i Barcelona-processen og med Libyen. Den omfatter imidlertid ikke EU's bilaterale forbindelser med de Middelhavslande, som ansøger om optagelse i EU, idet disse forbindelser er omfattet af tiltrædelsesprocessen. EU vil fortsat til fulde leve op til sit ansvar i fredsprocessen i Mellemøsten i overensstemmelse med det regelsæt, der allerede er vedtaget, herunder også Berlin-erklæringen, og denne fælles strategi udgør EU's bidrag til en konsolidering af freden i Mellemøsten, når en omfattende fredsslutning er en realitet.

DEL II

MÅL

7. Den Europæiske Union har følgende mål for sin politik over for Middelhavsområdet:

- at gøre betydelige og målelige fremskridt i bestræbelserne på at realisere målene i Barcelona-erklæringen og de aftaler, der efterfølgende er indgået inden for dennes rammer, dvs:

- at fastlægge et fælles område med fred og stabilitet gennem et politisk og sikkerhedsmæssigt partnerskab

- at skabe en zone med ligelig fordeling af velstanden gennem et økonomisk og finansielt partnerskab

- at fremme partnerskab på det sociale, kulturelle og menneskelige område: udvikling af de menneskelige ressourcer, fremme af forståelsen mellem kulturer og udvekslinger mellem samfundene

- at fremme EU's og medlemsstaternes centrale værdier - herunder menneskerettigheder, demokrati, god regeringsførelse, åbenhed og retsstatsprincippet

- at tilskynde og bistå Middelhavspartnerne i deres bestræbelser på at gennemføre frihandel med EU og med hinanden i overensstemmelse med Barcelona-erklæringen, sikre økonomisk overgang og tiltrække yderligere investeringer til området

- at styrke samarbejdet inden for retlige og indre anliggender som vedtaget på Det Europæiske Råd i Tammerfors

- at videreføre dialogen mellem kulturer og civilisationer med henblik på at bekæmpe intolerance, racisme og fremmedhad.

8. For så vidt angår sikkerhedsspørgsmål agter EU at gøre brug af den fælles europæiske sikkerheds- og forsvarspolitik, der er under udvikling, i overvejelserne af, hvordan den sammen med sine Middelhavspartnere kan styrke sikkerhedssamarbejdet i området.

9. Unionen har allerede tidligere spillet en aktiv rolle i bestræbelserne på at etablere retfærdig, global og varig fred i Mellemøsten og genoprette stabilitet og udvikling i området. Det er Unionens opfattelse, at det samarbejde, der allerede er indledt inden for rammerne af Barcelona-processen spiller en afgørende rolle som udgangspunkt for udviklingen efter fredsslutningen. Inden for rammerne af denne fælles strategi, og idet der tages hensyn til punkt 6, opstiller Den Europæiske Union følgende mål:

- at arbejde for at skabe betingelser, der hjælper parterne med at gennemføre aftaler, de har indgået med hinanden

- at skabe grundlaget for godt naboskab og tilskynde parterne til at indgå i et regionalt samarbejde

- at bidrage til konsolidering af fred i området, herunder økonomisk integration og gensidig forståelse mellem de civile samfund.

10. Med henblik på at øge effektiviteten, virkningen og synligheden af EU's aktioner og initiativer i området vil følgende generelle mål blive forfulgt:

- at forbedre koordinering, sammenhæng og komplementaritet og sikre synergier mellem EU's og medlemsstaternes forskellige regionale og subregionale aktiviteter, instrumenter og interventioner

- at sikre, at EU's Middelhavspolitik supplerer EU's politikker over for andre partnere.

DEL III

AKTIONSOMRÅDER OG SÆRLIGE INITIATIVER

11. Sammen med sine Middelhavspartnere vil EU foretage en grundig revision af Barcelona-processen med henblik på at tilføre den ny dynamik og gøre den mere handlings- og resultatorienteret.

12. EU vil bestræbe sig på at fuldføre de særlige initiativer, der er nævnt i det følgende, uden at dette dog forhindrer, at der kan foreslås nye initiativer. Disse initiativer kan i givet fald tage hensyn til særlige situationer og de pågældende landes, regioners eller subregioners behov.

Politiske og sikkerhedsmæssige anliggender

13. EU vil styrke dialogen om politiske og sikkerhedsrelaterede spørgsmål med sine Middelhavspartnere på alle niveauer: bilateralt med de enkelte Middelhavspartnere, inden for rammerne af Barcelona-processen, herunder Euro-Middelhavs-pagten for fred og stabilitet efter dennes ikrafttræden samt i andre multilaterale sammenhænge med henblik på at

- finde frem til et fælles grundlag i sikkerhedsspørgsmål med henblik på at etablere et fælles område med fred og stabilitet

- udarbejde foranstaltninger til opbygning af partnerskabet især ved at fremme regelmæssige konsultationer og udveksling af oplysninger med Middelhavspartnerne

- tilvejebringe passende information i rette tid om initiativer, der kunne interessere andre Middelhavspartnere

- intensivere samarbejdet om bekæmpelse af globale sikkerhedstrusler så som terrorisme, organiseret kriminalitet og narkotikahandel

- samarbejde om mulige foranstaltninger til konfliktforebyggelse, krisestyring og post-konfliktrehabilitering, herunder tilskyndelse til fredelig løsning af konflikter og uoverensstemmelser, herunder ad retlig vej

- undersøge mulighederne for at løse problemerne med personelminer i Middelhavsområdet gennem et samarbejde om mineaktion, herunder minerydning, bevidstgørelse om miner og bistand til ofre, med henblik på at fremme målene i Ottawa-konventionen

- fremme Middelhavspartnernes undertegnelse og ratifikation af alle ikke-spredningsinstrumenter, herunder NPT, CWC, BWC og CTBT

- arbejde for, at Mellemøsten bliver frit for masse-ødelæggelsesvåben, nukleare, kemiske og biologiske våben og disses fremføringssystemer, og at dette kan kontrolleres gensidigt og effektivt.

I denne forbindelse vil EU tage hensyn til yderligere udviklinger i den fælles europæiske sikkerheds- og forsvarspolitik.

Demokrati, menneskerettigheder og retsstatsprincippet

14. Inden for rammerne af Barcelona-processen og i sine bilaterale forbindelser med Middelhavspartnerne vil EU:

- aktivt fremme en styrkelse af de demokratiske institutioner og retsstatsprincippet, især gennem en politisk dialog og støtte til reformer i retssystemet, institutionsopbygning og ytringsfrihed, især gennem en styrkelse af de uafhængige medier

- støtte og tilskynde til bestræbelser på at fremme god regeringsførelse

- understrege betydningen af at fremme og beskytte menneskerettighederne og de grundlæggende frihedsrettigheder for alle, herunder gennem støtte til statslige og ikke-statslige aktører i området i form af orientering om menneskerettigheder samt overvågning af, forsvar for og bevidstgørelse om disse rettigheder

- i forbindelse med De Forenede Nationers pagt og verdenserklæringen om menneskerettigheder indtrængende opfordre til tiltrædelse af internationale menneskerettighedsinstrumenter, herunder fuld gennemførelse af de borgerlige, kulturelle, økonomiske, politiske og sociale rettigheder uden hensyn til race, køn, sprog eller religion

- træffe foranstaltninger med henblik på at overtale alle Middelhavspartnerne til at afskaffe dødsstraf i henhold til de retningslinjer, der er vedtaget i EU.

Fred i Mellemøsten

15. EU vil under hensyntagen til punkt 6 i denne fælles strategi:

- stille ekspertise til rådighed, fremlægge ideer og stå til rådighed for fredsprocessens hovedparter med henblik på at lette indgåelsen af fredsaftaler og forberede perioden efter fredsslutningen i Mellemøsten

- aktivt støtte fremskridt i fredsprocessens multilaterale spor, idet synergien fra Barcelona-processen tages til hjælp. Når det kommer til centrale spørgsmål som vand og flygtninge, er EU indstillet på når som helst at tilbyde sin ekspertise

- inden for rammerne af en samlet løsning og på anmodning af hovedparterne overveje medlemsstaternes deltagelse i gennemførelsen af sikkerhedsforanstaltninger på stedet

- bidrage til den internationale indsats, der skal til for at gennemføre og befæste freden i Mellemøsten, navnlig ved at støtte økonomisk samarbejde og integration i regionen og et øget handelssamkvem

- arbejde på at styrke stabiliteten i Mellemøsten gennem kooperativ sikkerhed ved at bidrage til gennemførelsen af Euro-Middelhavs-pagten for fred og stabilitet, så snart den er vedtaget og trådt i kraft.

Økonomiske og finansielle anliggender

16. EU vil:

- arbejde aktivt for gennemførelsen af Euro-Middelhavs-associeringsaftaler, navnlig ved yderligere at fremme den tiltagende handelsliberalisering på alle de områder, der har betydning for partnerne, i overensstemmelse med Barcelona-erklæringen

- gøre alt for, at de tilbageværende associeringsaftaler snarest muligt indgås og gennemføres

- støtte foranstaltninger til at gøre regionen mere attraktiv for investorer, navnlig ved at skabe et større marked, fremme en tilpasning af politikker med tilknytning til EU's indre marked, forbedre regelsættene, sikre en retfærdig og rimelig behandling af investorer og øge kendskabet i EU til de investeringsmuligheder, som regionen byder på

- fremme og støtte subregionalt samarbejde, som for eksempel Den Arabiske Maghreb-Union, inden for rammer, som kan føre til et bredere regionalt samarbejde

- fremme og støtte Middelhavspartnernes bestræbelser på at øge Syd-Syd-handelen, navnlig ved hjælp af Syd-Syd-handelsaftaler og en gradvis harmonisering af oprindelsesreglerne

- bistå Middelhavspartnerne med at styrke deres evne til at udarbejde hensigtsmæssige handelspolitikker og deltage aktivt i handelsforhandlinger, navnlig med henblik på udviklingen af Euro-Middelhavs-frihandelszonen og fremtidige WTO-forhandlinger

- tilskynde til liberaliseringen af løbende betalinger med henblik på snarest muligt at få kapitalbevægelserne fuldt liberaliseret. EU vil også fremme euroens anvendelse i handelskontrakter og betalinger i forbindelse med Middelhavshandelen

- støtte den indbyrdes forbindelse mellem infrastrukturerne i Middelhavspartnerlandene og mellem dem og EU ved at trække på erfaringerne med de transeuropæiske net inden for transport, energi og telekommunikation

- tilskynde til politikker, der styrker den private sektor samt små og mellemstore virksomheder i Middelhavspartnerlandene, navnlig de eksportorienterede SMV'er, da det er en af de mest effektive metoder til at skabe flere job

- sikre, at der tages passende hensyn til målet med at skabe en markedsøkonomi med en social dimension, herunder de centrale arbejdstagerrettigheder og fremme af lighed mellem kønnene.

17. EU vil tilskynde til samtlige partneres medlemskab af WTO på passende vilkår.

18. EU vil maksimere virkningen af det finansielle samarbejde gennem EU's budget, navnlig Meda og EIB, ved hjælp af følgende foranstaltninger:

- Det Europæiske Fællesskab og medlemsstaterne vil koordinere deres respektive strategier for finansielt og udviklingsmæssigt samarbejde samt deres programmer og aktioner til fordel for Middelhavspartnerne, og de vil også samarbejde med andre donorer for at sikre sammenhæng, komplementaritet og, hvor det er hensigtsmæssigt, samfinansiering

- Den Europæiske Union vil forbedre den økonomiske dialog med Middelhavspartnerne, navnlig i forbindelse med planlægning af finansiel bistand, for at fremme en hurtigere økonomisk omstilling, en sund finans- og pengepolitik og strukturelle reformer

- Kommissionen vil sikre, at andre midler fra EF-budgettets ressourcer, som er til rådighed for Middelhavspartnerne, anvendes i den rette sammenhæng. Der vil blive gjort bestræbelser på at forbedre koordinationen med andre relevante EU-programmer (femte FoU-rammeprogram, som bekræfter den internationale rolle, som EF's forskning spiller i samarbejde med partnerlandene, og programmerne Synergy, Life og Interreg III).

19. EU vil fremme en bedre integrering af vandforsyningsstrategier og vandforvaltningspolitikker i Middelhavsområdet.

Miljø

20. EU vil sikre, at behovet for bedre integrering af miljøspørgsmål tages med i betragtning i bestræbelserne på at opnå en bæredygtig økonomisk udvikling.

Sociale og kulturelle anliggender

21. Ud over samarbejdet inden for Euro-Middelhavs-partnerskabet vil EU:

- træffe alle nødvendige foranstaltninger til at lette og tilskynde til inddragelse af det civile samfund og yderligere udvikling af personudvekslinger mellem EU og Middelhavspartnerne. Ngo'erne vil blive tilskyndet til at deltage i samarbejdet på bilateralt og regionalt plan. Der vil blive taget særligt hensyn til medierne og universiteterne

- støtte bestræbelserne på at fremme samarbejde på det sociale område, herunder fremme af ligestilling mellem mænd og kvinder, og på at styrke dialogen mellem arbejdsmarkedets parter

- fremme bestræbelserne på at forbedre undervisning og erhvervsuddannelse, navnlig for unge og for kvinder, så de i større omfang kan blive integreret på arbejdsmarkedet. I den sammenhæng vil det regionale samarbejde blive forbedret gennem udveksling af gode erfaringer, overførelse af knowhow og kapacitetsskabelse.

Retlige og indre anliggender

22. På grundlag af Barcelona-processens regelsæt og i fortsættelse af konklusionerne fra Det Europæiske Råd i Tammerfors vil EU:

- handle i overensstemmelse med Genève-konventionen om flygtninges retsstilling og andre relevante instrumenter og støtte Middelhavspartnerne i at overholde dem i fuldt omfang

- undersøge mulighederne for forenkling og hurtigere afvikling af procedurerne for visumudstedelse

- fremme bestræbelserne på at finde metoder til at sammenligne retssystemer, der bygger på forskellige grundlag, for derigennem at løse borgernes civilretlige problemer inden for arveret og familieret, herunder skilsmisse

- fremme retssystemernes gennemsigtighed og forudsigelighed i partnerlandene og derved tilskynde til investering af udenlandsk kapital og lovlige migranters udviklingsfremmende aktiviteter med deres hjemlande

- sikre en liberalisering af reglerne for overførsel af økonomisk udbytte og finde metoder til at undgå dobbelt beskatning, navnlig for lovlige migranter og personer med dobbelt statsborgerskab

- udvikle effektive samarbejdsmekanismer til at bekæmpe ulovlige immigrationsnetværk, herunder menneskehandel, blandt andet ved at indgå tilbagetagelsesaftaler både for egne og tredjelandes statsborgere og for statsløse

- indgå i dialoger med henblik på at etablere moderne og effektive grænsekontrolsystemer og blandt andet tilbyde deltagelse i uddannelsesprogrammer og udveksling af embedsmænd

- samarbejde med Middelhavspartnerne om migrationsspørgsmålet under fuld hensyntagen til de økonomiske, sociale og kulturelle forhold i partnerlandene. Dette vil omfatte fattigdomsbekæmpelse, forbedring af levevilkår og jobmuligheder, konfliktforebyggelse, styrkelse af demokratiske stater og sikring af respekten for menneskerettighederne

- udvikle en fælles metode til at sikre, at Middelhavspartnernes statsborgere, som i en periode har haft lovligt ophold i en medlemsstat og har varig opholdstilladelse, integreres i samfundet, og at deres retsstilling i den pågældende medlemsstat bringes mere i overensstemmelse med EU-borgeres retsstilling

- udveksle oplysninger og statistikker vedrørende migrationsstrømme med Middelhavspartnerne.

23. EU vil videreudvikle sit samarbejde med Middelhavspartnerne om at bekæmpe organiseret kriminalitet, herunder narkotikahandel og hvidvaskning af penge, navnlig ved at:

- yde bistand til uddannelse af embedsmænd ved domstolene og de retshåndhævende myndigheder med særlig vægt på orientering om de gældende EU-regler på området for organiseret kriminalitet

- tilbyde at samarbejde med Middelhavspartnerne om at udvikle de lovgivningsmæssige, institutionelle og retlige rammer, som er nødvendige for en effektiv retsforfølgelse i forbindelse med disse overtrædelser, og udvikle samarbejdsmekanismer til at bekæmpe grænseoverskridende kriminalitet.

EU vil fortsat tilskynde Middelhavspartnerne til at overholde FN's internationale konventioner om terrorisme og følge princippet om, at bekæmpelsen af terrorisme skal være solidt baseret på folkeretlige principper og respekt for menneskerettighederne.

DEL IV

INSTRUMENTER OG MIDLER

Generelle bestemmelser

24. Denne fælles strategi gennemføres af EU's institutioner og organer inden for rammerne af deres beføjelser i henhold til traktaterne og efter de procedurer, der er fastsat i traktaterne.

25. Med hensyn til de aspekter af denne fælles strategi, der henhører under EU's fælles udenrigs- og sikkerhedspolitik, skal Rådets generalsekretær/højtstående repræsentant for den fælles udenrigs- og sikkerhedspolitik, der støttes af den særlige udsending for fredsprocessen i Mellemøsten, bistå Rådet og formandskabet med gennemførelsen af strategien og de retsakter, der vedtages på grundlag heraf. Med forbehold af Kommissionens beføjelser i henhold til EF-traktaten skal Kommissionen tilknyttes fuldt ud i henhold til EU-traktatens artikel 18 og 27.

26. Rådet og Kommissionen skal i henhold til EU-traktatens artikel 3 sikre sammenhæng, enhed og effektivitet i EU's optræden. Den fælles strategi gøres så effektiv som muligt ved at sikre størst mulig sammenhæng mellem EU's forskellige instrumenter og aktivitetsområder og mellem EU's og medlemsstaternes aktiviteter. EU vil sørge for, at Middelhavspolitikken og andre politikker supplerer hinanden.

27. Medlemsstaterne skal bidrage til den fælles strategis mål ved at gøre passende og samordnet brug af alle relevante instrumenter og midler, der er til deres rådighed. Nuværende ordninger, hvorefter medlemsstaterne anerkender stater eller tager stilling til, om en stat skal være medlem af internationale organisationer, eller til, om bilaterale eller andre forbindelser (såsom politiske, sportslige og kulturelle bilaterale forbindelser) skal opretholdes og på hvilken måde, berøres ikke af denne fælles strategi.

Rådet, Kommissionen og medlemsstaterne

28. Rådet, Kommissionen og medlemsstaterne skal:

- i overensstemmelse med deres kompetence og kapacitet gennemgå gældende aktioner, programmer, instrumenter og politikker, der ikke er omfattet af Barcelona-erklæringen og retsakter til gennemførelse heraf, for at sikre, at de er forenelige med denne fælles strategi; hvis dette ikke er tilfældet, foretage de nødvendige tilpasninger snarest muligt

- gøre fuld og passende brug af bestående instrumenter og midler og af alle relevante EU- og medlemsstatsprogrammer og med henblik herpå udarbejde og ajourføre en vejledende oversigt over EU's, Fællesskabets og medlemsstaternes midler til gennemførelsen af denne fælles strategi.

Koordinering

29. Medlemsstaterne skal gøre en yderligere indsats for at koordinere deres aktioner i Middelhavsområdet, bl.a. i regionale og internationale organisationer såsom Europarådet, FN, OSCE og de internationale finansielle institutioner; i denne koordinering skal der tages behørigt hensyn til Fællesskabets kompetence.

30. Medlemsstater, der deltager i andre fora, der enten som hovedformål eller som led i deres virksomhed deltager i aktiviteter vedrørende Middelhavsområdet, skal gøre dette på en måde, der er forenelig med denne fælles strategis mål.

31. Repræsentanterne for medlemsstaterne og Kommissionen i partnerlandene i Middelhavsområdet skal tage fuldt hensyn til denne fælles strategi, når de koordinerer deres aktiviteter på stedet.

32. Rådet, Kommissionen og medlemsstaterne skal arbejde hen imod et mere effektivt samarbejde med regionale og internationale organisationer og vil sammen med andre ligesindede lande søge at nå denne fælles strategis mål.

Gennemførelse og status

33. Det Europæiske Råd anmoder Rådet om:

- at sørge for, at de enkelte formandskaber som led i deres generelle program forelægger Rådet prioriteter for gennemførelsen af denne fælles strategi på grundlag af målene i del II og under behørig hensyntagen til aktionsområderne i del III

- at gøre status over og evaluere EU's aktion i henhold til denne fælles strategi og aflægge rapport til Det Europæiske Råd om fremskridtene med at nå målene mindst én gang om året

- at gøre status over situationen i Middelhavsområdet og over Middelhavspartnernes deltagelse i gennemførelsen af denne fælles strategi og foretage en vurdering i rapporten til Det Europæiske Råd

- om nødvendigt at rette henstillinger til Det Europæiske Råd vedrørende ændringer af denne fælles strategis del II og III.

34. Kommissionen skal bidrage til ovenstående inden for sit kompetenceområde.

Samarbejde med Middelhavspartnerne

35. Den Europæiske Union og dens medlemsstater skal arbejde tæt sammen med Middelhavspartnerne, når denne fælles strategi gennemføres, især gennem associeringsaftalerne og Euro-Middelhavs-udvalget for Barcelona-processen, og bl.a. tage stilling til henstillinger og ønsker fra Middelhavspartnerne.

DEL V

Gyldighedsperiode

36. Denne fælles strategi anvendes i en første periode i fire år fra datoen for offentliggørelsen. Det Europæiske Råd kan efter henstilling fra Rådet forlænge dens gyldighed, tage den op til fornyet behandling og om nødvendigt tilpasse den.

Offentliggørelse

37. Denne fælles strategi offentliggøres i EF-Tidende.

Udfærdiget i Santa Maria da Feira, den 19. juni 2000.

På Det Europæiske Råds vegne

A. Guterres

Formand

Erklæring fra Det Europæiske Råd om den fælles strategi for Middelhavsområdet

Rådet træffer afgørelse med kvalificeret flertal, når det vedtager fælles aktioner, fælles holdninger eller andre afgørelser, der henhører under afsnit V i traktaten om Den Europæiske Union (den fælles udenrigs- og sikkerhedspolitik), på grundlag af den fælles strategi.

Retsakter, der ikke henhører under afsnit V i traktaten om Den Europæiske Union, vedtages fortsat efter beslutningsprocedurerne i henhold til de relevante bestemmelser i traktaterne, herunder traktaten om oprettelse af Det Europæiske Fællesskab og afsnit VI i traktaten om Den Europæiske Union.

I forbindelse med vedtagelsen af Den Europæiske Unions fælles strategi for Middelhavsområdet bekræfter Det Europæiske Råd, at Den Europæiske Union fortsat vil støtte parternes bestræbelser på at indgå og iværksætte fredsaftaler. Den Europæiske Union vil i denne forbindelse basere sig på principperne i den erklæring, som Det Europæiske Råd afgav i marts 1999 i Berlin.

Det Europæiske Råd opfordrer Rådet, assisteret af generalsekretæren/den højtstående FUSP-repræsentant og med bistand fra den særlige EU-udsending for fredsprocessen og Kommissionen til at overveje, hvordan Barcelona-processen kan støtte stabiliteten i Mellemøsten, til at arbejde på at gøre EU mere synlig og til at foreslå konkrete initiativer, der kan fremme udviklingen i området, når der er sluttet fred. Der aflægges rapport til Det Europæiske Råd om disse spørgsmål.